钦定古今图书集成/明伦汇编/闺媛典/第040卷 > 齐义继母
## 钦定古今图书集成/明伦汇编/闺媛典/第040卷 > 齐义继母

按刘向《列女传》：齐义继母者，齐二子之母也。当宣王
时，人有斗死于道者，吏讯之，被一创，二子兄弟立其
傍。吏问之，兄曰：“我杀之。”弟曰：“非兄也，乃我杀之。”期年，
吏不能决，言之于相，相不能决，言之于王。王曰：“今皆
赦之，是纵有罪也；皆杀之，是诛无辜也。寡人度其母
能知子善恶，试问其母，听其所欲杀活。相召其母问”
之曰：母之子杀人兄弟，欲相代死。吏不能决，言之于
王。王有仁惠，故问母何所欲杀活。其母泣而对曰：“杀
其少者。”相受其言，因而问之曰：“夫少子者，人之所爱
也。今欲杀之，何也？”其母对曰：“少者，妾之子也；长者，前
妻之子也。”其父疾且死之时，属之于妾曰：“善养视之。”
妾曰：“诺。今既受人之托，许人以诺，岂”可以忘人之托，
而不信其诺耶？且杀兄活弟，是以私爱废公义也；背
言忘信，是欺死者也。夫言不约束，已诺不分，何以居
于世哉？子虽痛乎，独谓行何？泣下沾襟。相入言于王。
王美其义，高其行，皆赦不杀，而尊其母，号曰义母。君
子谓义母信而好义，洁而有让。《诗》曰：“恺悌君子，四方
为则。”此之谓也。